Jondalen kirke

For Jondal kirke i Hardanger, se Jondal kirke Jondalen kirke er en langkirke av laftet tømmer som står i Jondalen i nåværende Kongsberg kommune, Buskerud. Kirken ble innviet 11. oktober 1882, etter at byggingen av den endelig kom igang i 1881, hele 20 år etter at det i kgl.res. ble gitt tillatelse til å reise den. Forsinkelsen skyldtes en lokal strid om tomtevalget. Historie Kirken har rektangulært skip og tilnærmet kvadratisk kor. De utvendige lafteveggene ble kledd med stående staffpanel i 1889. Et sakristi er oppført langs korets østvegg og et våpenhus er oppført foran vestportalen i skipet vestre gavlvegg. Midt over mønet på skipet er det reist en takrytter med klokkestue (én klokke) og høy åttekantet hjelm tekket med sink. Takrytteren har firesidet underbygg med en rundbuet lydglugge i hver av veggene. Hjelmen bærer et kort spir med kule og vindfløy med årstallet 1881. Innvendig har kirken nakne tømmervegger og skipet har vestgalleri med plass til orgel. Vestveggen har også rektangulær, tofløyet dør med stående planker innvendig og fyllinger utvendig med fasede ramtrær. Døpefonten står på nordsiden i koret, prekestol på sørsiden, på sokkel fra gulet i skipet og med oppgang fra koret. Det første orgelet i kirken ble solgt til orgelbygger Jørgensen i 1925, da ble et nytt pipeorgel med 13 stemmer anskaffet. Dette ble byttet ut med et nytt orgel i 1971, levert av Ernst Junker orgelbyggeri i Sandefjord og montert av orgelbygger Einar Gulbrandsen. Kirkeklokken er støpt ved Bochumer Verein Gußstahlfabrik i Tyskland og bærer inskripsjonen «Vaagn op du som sover 1881». Kirken har 150 sitteplasser og kirkegård med leggplass. Kirkegården omgis av nettinggjerde og ble utvidet i 1926. Kirken ligger ved fylkesvei 37 gjennom Jondalen. Kilder Lofthus, Arne O. (1982). Jondalen kirke 1882-1982. Jondalen menighetsråd. Referanser Eksterne lenker (no) «Jondalen kirke». Kulturminnesøk. Riksantikvaren – Direktoratet for kulturminneforvaltning. (no) «Jondalen kirke». Kirkesøk. Den norske kirke.